Talous- ja sosiaalikomitean lausunto aiheesta "Ehdotus neuvoston direktiiviksi maanteiden kansallisen ja kansainvälisen tavara- ja henkilöliikenteen harjoittajien ammattiin pääsystä sekä tutkintotodistusten, todistusten ja muiden muodollista kelpoisuutta osoittavien asiakirjojen vastavuoroisesta tunnustamisesta sekä toimenpiteistä näiden liikenteenharjoittajien sijoittautumisvapauden tehokkaan käyttämisen edistämiseksi annetun direktiivin 96/26/EY muuttamisesta" () (97/C 287/06)

Neuvosto päätti 19. helmikuuta 1997 Euroopan yhteisön perustamissopimuksen 75 artiklan 1 kohdan mukaisesti pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut liikenne- ja tietoliikennejaosto antoi lausuntonsa 5. toukokuuta 1997. Esittelijänä oli George Wright.

Talous- ja sosiaalikomitea hyväksyi 28. 29. toukokuuta 1997 pitämässään 346. täysistunnossa (toukokuun 28. päivän kokouksessa) seuraavan lausunnon. Äänestyksessä annettiin 90 ääntä puolesta, yksi vastaan, ja neljä pidättyi äänestämästä.

1. Yleistä

1.1. Komitea panee tyytyväisenä merkille komission ehdotuksen tieliikenteen harjoittajien ammattiin pääsyä koskevan neuvoston direktiivin 96/26/EY muuttamiseksi. Komitea tukee muutosehdotuksen pääperiaatteita, jotka ovat a) siirtymävaihejärjestelyt muutetun direktiivin soveltamiseksi uusissa jäsenmaissa Itävallassa, Ruotsissa ja Suomessa, b) parannukset vakavaraisuutta, hyvämaineisuutta ja ammattipätevyyttä koskevaan määräykseen jäsenmaiden välillä vielä vallitsevien erojen tasoittamiseksi näin voidaan poistaa epäsuhdat, joista on ollut seurauksena kilpailuvääristymiä c) direktiivin kattavuuden laajentaminen kulkuneuvoihin, joiden suurin sallittu hyötykuorma on alle 3,5 tonnia tai joiden suurin sallittu kokonaispaino on enintään kuusi tonnia.

1.2. Koska direktiivi 96/26/EY oli tarkoitettu kodifioimaan aikaisemmat direktiivit 74/561/ETY (), 74/562/ETY () ja 77/796/EY (), joita komitea oli aikaisemmissa lausunnoissaan tukenut, käsillä olevassa asiakirjassa kommentoidaan ainoastaan direktiiviä 96/26/EY koskevia lisäyksiä ja muutoksia.

2. Erityistä

2.1. Komitea toteaa, että yhteisötason toimet ovat asiassa perusteltavissa. Se panee merkille, että maantiekuljetusten yhtenäismarkkinoiden luomisessa on edistytty, mutta on komission kanssa yhtä mieltä siitä, että jäsenvaltioiden väliset lainsäädännölliset erot kahlitsevat yhdenmukaistamista. Kun vielä otetaan huomioon, että v. 1998 on tarkoitus siirtyä EU:n toimilupiin kansallisten toimilupien sijasta, tarvitaan pikaisia yhteisötason toimenpiteitä kilpailua vääristävien tekijöiden poistamiseksi, jotta maanteiden liikenteenharjoittajien liiketoiminnalle voitaisiin luoda entistä oikeudenmukaisemmat työolosuhteet.

2.2. Komitea on täysin yhtä mieltä komission väitteen kanssa siitä, että ammattipätevyyden arvioinnin parantaminen lisää toimijoiden tietotasoa ja että siitä on hyötyä toimijoiden omien etujen, tieturvallisuuden, ympäristön, tavarantoimittajien ja ylipäätään koko yhteiskunnan kannalta.

2.3. Komitea toteaa, että sääntelyn yleisten purkamissuuntausten, kabotaasiliikenteen käynnissä olevan vapauttamisen ja kuljetuspalvelujen markkinoiden laajentumisen vuoksi on selvästi tarvetta laajentaa direktiivin alaa.

2.4. Komitea antaa tukensa seuraaville erityisehdotuksille, jotka laajentavat direktiivin 96/26/EY alaa:

2 artikla, 1 kohta;

3 artikla, 2 kohta sekä alakohdat a ja c; 4 kohta, 1 alakohta;

muutettu 5 artikla ja uusi 3 alakohta;

6 artikla, 1 kohtaan lisätyt kaksi uutta alakohtaa;

muutetut 7, 8 ja 10 artiklat;

ehdotuksen mukainen liite (osat I ja II).

2.5. 3 artiklan c alakohtaan ehdotetuista muutoksista komitea katsoo, että vakavaraisuuden arvioimiseksi tarkoitettuja summamääräisiä kynnysarvoja tulisi edelleen nostaa. Komitea panee merkille komission neuvostolle antamassa selonteossa (COM(93) 341 final) yksilöidyt jäsenmaiden väliset huomattavat erot tässä suhteessa. Tähän liittyen komitea ehdottaa, että uuden 3 kohdan c alakohdassa mainitut vakavaraisuuden ehdot pitäisi vastedes säännöllisesti tarkistaa vähintään joka 5. vuosi, jotta voitaisiin ainakin taata kynnyssummien reaaliarvon säilyminen ennallaan.

2.6. Komitea panee tyytyväisenä merkille, että komissio tähdentää liiketaloudellisen pätevyyden ja tietotason merkitystä liitteessä (osissa I ja II) ehdottamassaan kirjallisessa kokeessa. Komitea viittaa 3 artiklan 4 kohtaan ehdotettuihin muutoksiin ja toteaa, että tiedon ja pätevyyden hankkiminen artiklan ja laajemmin liitteen (osien I ja II) mukaisesti on tarpeellinen ehto. Se ei kuitenkaan sinällään takaa mainitunlaisen pätevyyden ja tiedon riittävää testausta tai takeita niiden soveltamisesta. Sen vuoksi komitea ehdottaa, että toimivaltaiset viranomaiset hoitaisivat liikenteenharjoittajien arvioinnin varmistaakseen, että nämä soveltavat 3 artiklan 1 alakohdan vaatimuksia oikealla tavalla. Lisäksi on otettava huomioon 6 artiklan 1 kohdan kahdessa uudessa alakohdassa mainittu arviointi joka viides vuosi sekä jokaisen viisivuotisjakson toisena ja kolmantena vuonna suoritettava lisäarviointi.

2.7. Lopuksi komitea kiinnittää huomiota siihen, että liikenteenharjoittajat osallistuvat yhä enenevässä määrin kahdenväliseen kauppaan, johon liittyy tavara- ja/tai matkustajaliikennettä jäsenvaltioiden ja Keski- ja Itä-Euroopan maiden välillä. Yhtenäistämisen hengessä joka on edelleen Euroopan unionin tavoitteena ja tarkoituksenaan välttää kilpailua vääristäviä käytäntöjä sekä edistääkseen "tasaväkisyyttä" komitea ehdottaa komissiolle ja neuvostolle, että ne ryhtyisivät pikaisiin toimenpiteisiin ehdotetun, muutetun direktiivin vaikutusalueen laajentamiseksi koskemaan myös niitä Keski- ja Itä-Euroopan liikenteenharjoittajia, jotka käyvät kahdenvälistä kauppaa jäsenvaltioiden kanssa.

Bryssel, 28. toukokuuta 1997.

Talous- ja sosiaalikomitean puheenjohtaja

Tom JENKINS

() EYVL C 95, 24.3.1997, s. 66

() Direktiivi 74/561/ETY maanteiden tavaraliikenteen harjoittajan ammattiin pääsystä (EYVL L 308, 19.11.1974, s. 18); TSK:n lausunto: EYVL C 49, 17.5.1968, s. 2

() Direktiivi 74/562/ETY maanteiden henkilöliikenteen harjoittajan ammattiin pääsystä (EYVL L 308, 19.11.1974, s. 23); TSK:n lausunto: EYVL C 26, 28.2.1969, s. 8

() Direktiivi 77/796/ETY tutkintotodistusten, todistusten ja muiden muodollista kelpoisuutta osoittavien asiakirjojen vastavuoroisesta tunnustamisesta (EYVL L 334, 24.12.1977, s. 35); TSK:n lausunto: EYVL C 197, 23.8.1976, s. 35